Beserings kwel Lions voor stryd teen Kings | Nuus24
Beserings kwel Lions voor stryd teen Kings
Johannesburg – Die Lions het ‘n reuse terugslag beleef op die vooraand van hul oefenwedstryd teen die Kings op Ellispark in Johannesburg.OFM berig die losvoorspeler Willie Britz en skrumskakel Michael Bondesio sal nie vir Saterdag se kragmeting oorweeg word nie.Britz het sy enkelligamente geskeur en sal tussen vier en twaalf weke buite aksie wees. Bondesio het ‘n kuitbesering opgedoen in die Lions se nederlaag verlede naweek teen die Bulls. Hy sal vir sowat drie weke moet rus. Die Lions se afrigter, Johann Ackerman, het gesê die bestuurspan wag tans op die uitslae van skanderings om die presiese omvang van Britz se besering te bepaal. Daar heers groot opgewondenheid in rugbygeledere oor die wedstryd, aangesien die Lions uit die Super-toernooi geskop is om plek te maak vir die Kings.Intussen meen die Kings se president, Cheeky Watson, sy span sal goed vaar teen die Gautengers, ten spyte van Saru se besluit dat slegs twee buitelandse spelers vir die Kings mag uitdraf. Watson sê dit gaan uitsonderlik goed met die groep se voorbereiding vir die Super-toernooi. Die span kom op 23 Februarie in hul eerste Super-wedstryd teen die Force te staan.Vir die jongste sportnuus volg Nuus24Sport op Twitter.
Lees meer oor: lions | kings VOLGENDE OP NUUS24X